Document ID: /roh_data/filtered/fineweb-2-filterrobots_roh.jsonl.gz/28881

Il mument datti pauc da rir tar ils Caviezels. Ier è il frar Mauro sa blessà en il trenament a Garmisch-Partenkirchen, oz sto Gino magunar ina terrada al Chuenisbärgli, sin questa plaunca da chasa ch’el sa senta atgnamain detg bain. Che l’accident da Mauro haja gì in’influenza sin sia cursa na lai Gino però betg valair. Els sa muventian savens al limit, accidents tutgian tar il sport da skis, uschia Gino Caviezel.
Mirar enavant
Star sin pes, mirar enavant e betg perder l’energia e la speranza, quai uss la devisa. Durant che Mauro sto dentant avair pazienza da pudair turnar enavos sin pista survegn il frar Gino gia damaun la schanza da far revantscha. Quest onn vegn manà atras dus slaloms gigants sin la plaunca legendara dal Chuenisbärgli ad Adelboden.